Du leste rett. Artisten fronter nå legaliseringen av marihuana ved å lansere sin egen serie av narkotikumet.

Rihanna (27) lanserer ifølge Female First, sin egen serie med marihuana-produkter markedsført som MaRihanna.

Artisten har tidligere ikke akkurat holdt det hemmelig at hun liker å røyke cannabis, og hun skal nå angivelig være klar for å lansere et utvalg av marihuana blomster, spiselige produkter og konsentrater man kan røyke i vannpipe, ifølge nettstedet 18KaratReggae.

Der står det:

«MaRihanna av Rihanna er virkelig den første cannabisen i verden for almenheten».

Marihuana er lovlig i fire amerikanske stater, Colorado, Washington, Oregon og Alaska, og det er trolig her artisten vil lansere produktene sine.

Rystet

Kari Sundby, generalsekretær i Landsforbundet mot stoffmisbruk er rystet over det hun hører.

– Det er veldig trist at et ungdomsforbilde går ut på den måten og representerer en industri som har en så liberal holdning til stoff, sier hun til TV 2.

Hun mener artister som Rihanna burde vært bevisst på hvilken rollemodell hun er for unge folk.

– Det er synd at hun bruker sin innflytelse på unge slik. Det er mange pårørende som ringer oss som sier at markedsføringen av cannabis om hvor naturlig det er, virker inn på valgene til ungdommen, og gjør det vanskelig å overbevise dem om ikke å bruke narkotika.

Sundby mener cannabis er farligere enn det de som er for legalisering av narkotikumet fronter.

– Man vet etter hvert ganske mye om skadene av cannabis over tid. Man kan få psykiske problemer etter bruka av cannabis, og mange unge går også over til å bruke syntetisk cannabis etter hvert, et stoff som er enklere å få tak i fra gutterommet hjemme. Man starter kanskje med naturlig cannabis, men går over til andre ting etterpå, sier Sundby til TV 2.

– Ved å lansere en sånn serie med marihuana, gir man inntrykk av at det er naturlig og ikke farlig. Det er bare trist, sier generalsekretæren til TV 2.

Snoop Dogg

Rapperen Snoop Dogg som blant annet har røykte narkotika på scenen på et mye omtalt nachspiel på Nesodden utenfor Oslo, har også sitt eget merke med cannabis produkter, Leafs By Snoop.

Han har tidligere uttalt:

«Det er en velsignelse at jeg kan dele produktene jeg elsker så mye, med alle dere.»

Rapperen har tidligere hatt et utvisningsvedtak mot seg i Norge etter at han for andre gang ble stoppet i tollen med marihuana på seg. På nachspielet på Nesodden røykte han og delte ut jointer til fansen.

Narkotika som marihuana er forbudt i Norge.